รัฐบาลไทย-ข่าวทำเนียบรัฐบาล-พ่อเมืองสงขลา บูรณาการทุกหน่วยงานให้ความช่วยเหลือประชาชนผู้ประสบภัยน้ำท่วมอำเภอสะบ้าย้อย พร้อมแจ้งเตือนประชาชนทั้ง 16 อำเภอ ติดตามสภาพอากาศอย่างต่อเนื่อง และระมัดระวังอันตราย
วันอาทิตย์ที่ 13 พฤศจิกายน 2565
พ่อเมืองสงขลา บูรณาการทุกหน่วยงานให้ความช่วยเหลือประชาชนผู้ประสบภัยน้ําท่วมอําเภอสะบ้าย้อย พร้อมแจ้งเตือนประชาชนทั้ง 16 อําเภอ ติดตามสภาพอากาศอย่างต่อเนื่อง และระมัดระวังอันตราย
พ่อเมืองสงขลา บูรณาการทุกหน่วยงานช่วยเหลือประชาชนผู้ประสบภัยน้ําท่วมอําเภอสะบ้าย้อย พร้อมแจ้งเตือนประชาชนทั้ง 16 อําเภอ ติดตามสภาพอากาศอย่างต่อเนื่อง และระมัดระวังอันตรายจากกระแสไฟฟ้า หากต้องการความช่วยเหลือติดต่อสายด่วนนิรภัย โทร.1784 ตลอด 24 ชม.
วันนี้ (13 พ.ย. 65) นายเจษฎา จิตรัตน์ ผู้ว่าราชการจังหวัดสงขลา เปิดเผยว่า ตามที่กองบัญชาการป้องกันและบรรเทาสาธารณภัยแห่งชาติได้ติดตามการคาดหมายลักษณะอากาศร่วมกับกรมอุตุนิยมวิทยาพบว่า ในช่วงปลายปี บริเวณภาคใต้จะมีฝนตกชุกหนาแน่น ซึ่งอาจส่งผลให้เกิดน้ําท่วมฉับพลัน น้ําป่าไหลหลาก และน้ําล้นตลิ่งในบางแห่ง คลื่นลมจะมีกําลังแรงและคลื่นสูงในบางช่วง โดย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ และนายสุทธิพงษ์ จุลเจริญ ปลัดกระทรวงมหาดไทยในฐานะรองผู้บัญชาการป้องกันและบรรเทาสาธารณภัยแห่งชาติ ได้สั่งการให้ผู้ว่าราชการจังหวัดภาคใต้ เฝ้าระวังและติดตามสถานการณ์ เตรียมพร้อมรับสถานการณ์อุทกภัยที่อาจเกิดขึ้นในพื้นที่ พร้อมทั้งเน้นย้ําถึงในด้านการเผชิญเหตุในทันทีที่เกิดสาธารณภัยในพื้นที่ ให้จัดชุดปฏิบัติการโดยบูรณาการหน่วยงาน เร่งเข้าคลี่คลายสถานการณ์ ดูแลความเป็นอยู่ของประชาชน โดยเฉพาะด้านการดํารงชีพ การจัดตั้งโรงครัวพระราชทานประกอบเลี้ยงผู้ประสบภัย การแจกจ่ายถุงยังชีพตามวงรอบเพื่อบรรเทาความเดือดร้อนของประชาชน พร้อมทั้งอพยพประชาชนในพื้นที่เสี่ยงภัยไปยังพื้นที่ปลอดภัย/ศูนย์พักพิง และดูแลให้ความช่วยเหลือประชาชนอย่างเป็นระบบจนกว่าสถานการณ์จะเข้าสู่ภาวะปกติ
นายเจษฎา จิตรัตน์ ผู้ว่าราชการจังหวัดสงขลา กล่าวว่า จากข้อสั่งการและความห่วงใยดังกล่าว จังหวัดสงขลาโดยกองอํานวยการป้องกันและบรรเทาสาธารณภัยจังหวัดสงขลา ได้ติดตามสถานการณ์มาอย่างต่อเนื่อง พร้อมทั้งเน้นย้ําหน่วยงานที่รับผิดชอบในพื้นที่ดําเนินการตามแผนเผชิญเหตุ และข้อสั่งการอย่างเคร่งครัด รวมทั้งให้ความสําคัญในการดูแลความปลอดภัยพี่น้องประชาชนจากกรณีไฟฟ้ารั่ว โดยได้สั่งการการไฟฟ้าส่วนภูมิภาคและประสานองค์กรปกครองส่วนท้องถิ่นทั้ง 16 อําเภอ ตรวจสอบจุดเสี่ยงที่อาจเกิดอันตรายจากกระแสไฟฟ้ารั่ว โดยเฉพาะจุดเสี่ยงอุทกภัยในพื้นที่ชุมชน โดยหากประเมินแล้วว่าประชาชนจะได้รับอันตรายให้รีบตัดกระแสไฟฟ้าในทันทีอีกด้วย
“ช่วงเวลาที่ผ่านมา ได้เกิดสถานการณ์ฝนตกหนักอย่างต่อเนื่อง กระทั่งเกิดสถานการณ์อุทกภัยขึ้นในพื้นที่อําเภอสะบ้าย้อย โดยมีพื้นที่ได้รับผลกระทบ คือ 9 ตําบล 23 หมู่บ้าน ประชาชนได้รับความเดือดร้อน จํานวน 642 ครัวเรือน 2,792 คน ซึ่งตนได้สั่งการให้นายอําเภอสะบ้าย้อยในฐานะผู้อํานวยการอําเภอ บูรณาการทุกหน่วยงานอพยพประชาชนหมู่ที่ 1 บ้านแลแบง ตําบลสะบ้าย้อย จํานวน 45 ครัวเรือน 184 คน มายังศูนย์พักพิงชั่วคราว ณ โรงเรียนสะบ้าย้อย พร้อมทั้งบูรณาการร่วมกับเทศบาลตําบลท่าพระยา สํานักงานป้องกันและบรรเทาสาธารณภัยจังหวัดสงขลา สาขาเทพา และหน่วยงานที่เกี่ยวข้อง ได้ช่วยเคลื่อนย้ายข้าวของและอพยพประชาชน จัดหาอาหารข้าวกล่องและน้ําดื่มให้ผู้อพยพ โดยได้รับการสนับสนุนกําลังจากกองพันทหารม้าที่ 31 กองพลทหารราบที่ 15 ค่ายลพบุรีราเมศวร์ สนับสนุนกําลังพลและรถ 6 ล้อยกสูงในการอพยพประชาชน หน่วยเฉพาะกิจ สงขลา 40 สนับสนุนกําลังพลและรถยนต์เล็กในการอพยพประชาชน โดยมีเจ้าหน้าที่ตํารวจในพื้นที่ สาธารณสุขอําเภอ กํานันผู้ใหญ่บ้าน ผู้ช่วยผู้ใหญ่บ้าน จิตอาสา ร่วมให้การช่วยเหลือ” ผวจ.สงขลา กล่าวในช่วงต้น
นายเจษฎา จิตรัตน์ ผู้ว่าราชการจังหวัดสงขลา ได้กล่าวต่ออีกว่า โดยเมื่อวานนี้ (12 พ.ย. 65) ตนได้มอบหมายให้นางดาเรศ จิตรัตน์ นายกเหล่ากาชาดจังหวัดสงขลา และประธานแม่บ้านมหาดไทยจังหวัดสงขลา นําคณะกรรมการเหล่ากาชาดจังหวัดสงขลา ชมรมแม่บ้านมหาดไทยจังหวัดสงขลา นายนพพร หนูเพชร นายอําเภอสะบ้าย้อย หัวหน้าป้องกันและบรรเทาสาธารณภัยจังหวัดสงขลา นายกเทศมนตรีตําบลท่าพระยา หัวหน้าส่วนราชการ หน่วยกองกําลังในพื้นที่ กํานัน ผู้ใหญ่บ้าน ลงพื้นที่พบปะ เยี่ยมเยียนให้กําลังใจและมอบเครื่องอุปโภค-บริโภค แก่ผู้ประสบอุทกภัยในพื้นที่อําเภอสะบ้าย้อย ณ ศูนย์พักผู้อพยพชั่วคราว โรงเรียนสะบ้าย้อย โดยก่อนหน้านี้ พลโท ศานติ ศกุนตนาค แม่ทัพภาคที่ 4/ผู้อํานวยการรักษาความมั่นคงภายในภาค 4 ก็ได้ลงพื้นที่เยี่ยมให้กําลังใจและมอบถุงยังชีพเบื้องต้นให้กับประชาชนผู้ประสบอุทกภัย ณ ศูนย์พักพิงชั่วคราว โรงเรียนสะบ้าย้อย ด้วย นอกจากนี้ ในการสํารวจความเสียหายจากสถานการณ์อุทกภัยที่เกิดขึ้นในพื้นที่อําเภอสะบ้าย้อย พบว่า ด้านที่อยู่อาศัย มีบ้านเรือน ได้รับความเสียหายบางส่วน จํานวน 1 หลัง ด้านการเกษตร นาข้าว จํานวน 220 ไร่ ยางพารา จํานวน 250 ไร่ โดยอยู่ระหว่างการสํารวจความเสียหายสิ่งสาธารณประโยชน์อื่น ๆ ซึ่งภายหลังสถานการณ์คลี่คลายจะได้ดําเนินการฟื้นฟู ซ่อมแซม และเยียวยาตามระเบียบของทางราชการต่อไป
นายเจษฎา จิตรัตน์ ผู้ว่าราชการจังหวัดสงขลา กล่าวเพิ่มเติมว่า ในด้านสถานการณ์ปัจจุบันของอําเภอสะบ้าย้อย สภาพน้ําในลําคลอง มีปริมาณน้ําเพิ่มขึ้น ยังคงต้องเฝ้าระวังต่อเนื่อง และพบว่ามีฝนตกในพื้นที่บางช่วงเวลา นอกจากนี้ ศูนย์อุตุนิยมวิทยาภาคใต้ฝั่งตะวันออก ได้พยากรณ์สภาพอากาศพื้นที่จังหวัดสงขลา มีเมฆเป็นส่วนมากกับมีฝนฟ้าคะนองร้อยละ 70 ของพื้นที่ โดยสามารถตรวจวัดปริมาณฝน พบว่า อําเภอที่มีฝนตกมากที่สุด คือ อําเภอเมืองสงขลา วัดปริมาณน้ําฝน 58.7 มิลลิเมตร โดยแนวโน้มสถานการณ์ขณะนี้ ได้มีร่องมรสุมพาดผ่านบริเวณภาคใต้เข้าสู่หย่อมความกดอากาศต่ําที่ปกคลุมบริเวณช่องแคบมะละกาประกอบกับมรสุมตะวันออกเฉียงเหนือพัดปกคลุมบริเวณภาคใต้ตอนบนจะมีกําลังแรงขึ้น ส่งผลทําให้ภาคใต้ฝั่งตะวันออกมีฝนตกชุกหลายพื้นที่ จึงขอให้ประชาชนในพื้นที่เสี่ยงภัยระวังอันตรายจากจากฝนตกหนักถึงหนักมากและฝนที่ตกสะสมซึ่งอาจทําให้เกิดน้ําท่วมฉับพลัน น้ําป่าไหลหลาก และน้ําล้นตลิ่ง ในช่วงวันที่ 13-16 พ.ย. 2565 นี้ รวมทั้งติดตามข้อมูลข่าวสารผ่านทางหอกระจายข่าวหมู่บ้าน/ชุมชน ช่องทางสื่อสารโซเชียลมีเดียของ อปท. และผู้นําชุมชนในพื้นที่ และหากต้องการขอรับความช่วยเหลือ ขอให้ติดต่อสายด่วนนิรภัย 1784 ตลอด 24 ชั่วโมง เพื่อเจ้าหน้าที่เข้าให้ความช่วยเหลืออย่างทันท่วงที